Broj: 711-I-423-P-89-16/19-12-18

Zagreb, 18. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Ive Baldasara, gradonačelnika Grada Splita do 7. travnja 2017.g. i dužnosnika Tihomira Jakovine, zastupnika u Hrvatskom saboru do 14. listopada 2016.g., a prethodno ministra poljoprivrede u mandatu 2011.-2016.**, pokrenutom Odlukom Povjerenstva broj: 711-I-1341-P-89-16/18-10-18 od 6. srpnja 2018.g., na 35. sjednici, održanoj 18. siječnja 2019.g., donosi sljedeću

**ODLUKU**

1. **Donošenjem Zahtjeva, od 25. studenog 2013.g., za dopunom Dnevnog reda Glavnoj Skupštini trgovačkog društva REGIONALNA VELETRŽNICA SPLIT d.d., u kojem je Grad Split dioničar, u dijelu Zahtjeva kojim se predlaže izbor dvojice novih članova Nadzornog odbora te upućivanjem toga prijedloga Glavnoj skupštini istog trgovačkog društva, a bez da je prijedlog članova Nadzornog odbora upućen od strane Gradskog vijeća Grada Splita Skupštini navedenog trgovačkog društva, dužnosnik Ivo Baldasar, gradonačelnik Grada Splita do 7. travnja 2017.g., počinio je povredu članka 15. stavka 2. ZSSI-a.**
2. **Donošenjem protuprijedloga od 11. prosinca 2013.g. Ministarstva poljoprivrede za dopunom Dnevnog reda Glavnoj Skupštini trgovačkog društva REGIONALNA VELETRŽNICA SPLIT d.d., u kojem je Republika Hrvatska dioničar, u dijelu protuprijedloga kojim se predlaže izbor trojice novih članova Nadzornog odbora te upućivanjem toga prijedloga Glavnoj skupštini istog trgovačkog društva, a bez da je prijedlog članova Nadzornog odbora upućen od strane Vlade Republike Hrvatske Skupštini navedenog trgovačkog društva, dužnosnik Tihomir Jakovina, ministar poljoprivrede od 23. prosinca 2011.g. do 22. siječnja 2016.g., počinio je povredu članka 15. stavka 1. ZSSI-a.**

Obrazloženje

Povjerenstvo je na 17. sjednici, održanoj 6. srpnja 2018.g. pokrenulo postupak za odlučivanje o sukobu interesa protiv dužnosnika Ive Baldasara, gradonačelnika Grada Splita do 7. travnja 2017.g., zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik donio Zahtjev od 25. studenog 2013.g. za dopunom Dnevnog reda Glavnoj Skupštini trgovačkog društva REGIONALNA VELETRŽNICA SPLIT d.d., u kojem je Grad Split dioničar, vezano za dio Zahtjeva, kojim se predlaže izbor dvojice novih članova Nadzornog odbora, a bez da je prijedlog članova Nadzornog odbora upućen od strane Gradskog vijeća Grada Splita Skupštini navedenog trgovačkog društva. Istom odlukom Povjerenstvo je pokrenulo postupak za odlučivanje o sukobu interesa protiv dužnosnika Tihomira Jakovine, ministra poljoprivrede od 23. prosinca 2011.g. do 22. siječnja 2016.g., zbog moguće povrede članka 15. stavka 1. ZSSI-a, koja proizlazi iz okolnosti da je dužnosnik bio donositelj protuprijedloga Ministarstva poljoprivrede od 11. prosinca 2013.g., upućenog Glavnoj Skupštini trgovačkog društva REGIONALNA VELETRŽNICA SPLIT d.d., u kojem je Republika Hrvatska dioničar, vezano za dio protuprijedloga kojim se predlaže izbor trojice novih članova Nadzornog odbora, a bez da je prijedlog članova Nadzornog odbora upućen od strane Vlade Republike Hrvatske Skupštini navedenog trgovačkog društva. Istom Odlukom o pokretanju postupka dužnosnici su pozvani, u roku od 15 dana od dana primitka iste odluke, dostaviti Povjerenstvu očitovanje na razloge pokretanja postupka te na ostale navode iz obrazloženja.

Odluka o pokretanju postupka od 6. srpnja 2018.g. uredno je dostavljena dužnosniku Tihomiru Jakovini 15. listopada 2018., a dužnosniku Ivi Baldasaru 16. listopada 2018.g.

Dužnosnik Tihomir Jakovina nije dostavio očitovanje na predmetnu Odluku o pokretanju postupka u danom roku niti do donošenja ove konačne odluke.

Dužnosnik Ivo Baldasar je dana 24. listopada 2018.g. podnio očitovanje na predmetnu Odluku o pokretanju postupka. U svom očitovanju dužnosnik pobija da se nalazio u bilo kakvom sukobu interesa. Dužnosnik ističe da je prilikom donošenja spornog zahtjeva obavio konzultacije s pravnom službom Grada Splita iz koje mu je odgovoreno da su, kao i kod drugih trgovačkih društava u kojima Grad Split ima vlasničke udjele, promjene članova nadzornih odbora u isključivoj nadležnosti gradonačelnika, a sve na temelju važećih odredbi Zakona o trgovačkim društvima i Zakona o lokalnoj i područnoj (regionalnoj) samoupravi.

Dužnosnik navodi da je zatražio od službi Grada Splita da mu se navedeno potvrdi pa da mu je sačinjen popis tvrtki i institucija vezano uz koje samostalno donosi odluke o imenovanju i onih tvrtki i institucija vezano uz koje treba imati suglasnost Gradskog vijeća za imenovanja. Ističe da je na navedenom popisu društvo REGIONALNA VELETRŽNICA SPLIT d.d. bilo navedeno među tvrtkama u kojima za promjene članova nadzornog odbora nije potrebna suglasnost Gradskog vijeća Grada Splita. Dužnosnik napominje i da mu je iz iste službe rečeno da je izvršena provjera u Ministarstvu poljoprivrede i da je to tijelo potvrdilo da takve odluke samostalno donosi gradonačelnik, kao i ministar poljoprivrede za svoj dio, pa da stoga što to nije bila jedina takva tvrtka, nije imao razloga sumnjati u stav Ministarstva poljoprivrede.

Dužnosnik naglašava da je u predmetno vrijeme nažalost postojalo različito tumačenje propisa između ministarstva, Grada Splita i Povjerenstva. Dužnosnik zaključno predlaže da se ovaj postupak obustavi odnosno da se utvrdi da kod dužnosnika nije postojao sukob interesa.

Dužnosnik uz očitovanje nije dostavio nikakve isprave, kojima bi potvrdio činjenične navode iz očitovanja.

Člankom 3. stavkom 1. podstavkom 4. ZSSI-a propisano je da su ministri u Vladi Republike Hrvatske dužnosnici u smislu istog Zakona. Ujedno, člankom 3. stavkom 1. podstavkom 43. ZSSI-a propisano je da su gradonačelnici dužnosnici u smislu istog Zakona.

Uvidom u Registar dužnosnika Povjerenstvo je utvrdilo da je Tihomir Jakovina obnašao dužnost ministra poljoprivrede od 23. prosinca 2011.g. do 22. siječnja 2016.g., a da je od 30. siječnja 2016.g. do 14. listopada 2016.g. obnašao dužnost zastupnika u Hrvatskom saboru.

Ujedno, Uvidom u Registar dužnosnika Povjerenstvo je utvrdilo da je Ivo Baldasar obnašao dužnost gradonačelnika Grada Splita od 7. lipnja 2013.g. do 7. travnja 2017.g.

Stoga su Tihomir Jakovina i Ivo Baldasar, povodom obnašanja navedenih dužnosti, obvezni postupati sukladno odredbama ZSSI-a.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Dužnosnici koji, u okviru poslova iz djelokruga dužnosti koju obnašaju i poslova koji proizlaze ili su izravno vezani uz njihovu dužnost, pored ostalog obavljaju poslove predstavljanja odnosno zastupanja u skupštinama trgovačkih društava u kojima Republika Hrvatska ili jedinica lokalne ili područne (regionalne) samouprave ima udjele u vlasništvu (temeljnom kapitalu), osobno su odgovorni, u smislu članka 5. stavka 2. ZSSI-a, da prethodno imenovanju članova uprave i nadzornog odbora od strane skupštine istog trgovačkog društva bude zatražen i pribavljen prijedlog imenovanja sukladno članku 15. stavku 1. odnosno stavku 2. ZSSI-a.

Povjerenstvo je, radi utvrđenja relevantnih činjenica u ovom postupku, izvršilo uvid u javno dostupne podatke sudskog registra te je zatražilo dostavu podataka od nadležnih tijela javne vlasti i predmetnog trgovačkog društva.

Na traženje Povjerenstva, uz dopis trgovačkog društva REGIONALNA VELETRŽNICA SPLIT d.d. od 25. srpnja 2016.g., dostavljeni su na uvid predmetni prijedlog gradonačelnika Grada Splita, protuprijedlog Ministarstva poljoprivrede i Zapisnik s redovite Glavne skupštine društva održane 20. prosinca 2013.g.

Utvrđeno je da je gradonačelnik Grada Splita Ivo Baldasar, dopisom KLASA: 363-02/13-01/00038, URBROJ: 2181/01-01-00/02-13-13 od 25. studenog 2013.g., u ime Grada Splita kao većinskog dioničara, uputio trgovačkom društvu REGIONALNA VELETRŽNICA SPLIT d.d. Zahtjev za dopunom Dnevnog reda Glavne skupštine društva REGIONALNA VELETRŽNICA SPLIT d.d., sazvane za dan 20. prosinca 2013.g., na temelju članka 278. stavka 2. Zakona o trgovačkim društvima.

Zahtjevom se predlaže da se u Dnevni red pod točkom 12 uvrsti prijedlog da Glavna skupština donese odluku: Opozivaju se članovi Nadzornog odbora, koje je imenovao Grad Split i to Joso Šimundža i Siniša Rudelj, s obzirom da svojim postupanjem, u svojstvu članova Nadzornog odbora, nisu omogućili Gradu Splitu cjelovit uvid u rad i stanje u društvu, čime su se stekli uvjeti za njihovo razrješenje, kako su utvrđeni Statutom Regionalne veletržnice Split.

Zahtjevom se predlaže i da se u Dnevni red pod točkom 13 uvrsti prijedlog izbora članova Nadzornog odbora i to Miroslava Granića i Hrvoja Kolića.

Konačno, Zahtjevom se predlaže izvršiti objavu zatražene dopune Dnevnog reda Glavne skupštine u Narodnim novinama.

Ovaj Zahtjev, koji sadrži navedene prijedloge odluka Glavne skupštine društva, potpisan je od strane gradonačelnika Grada Splita, Ive Baldasara.

Nadalje je utvrđeno da je Ministarstvo poljoprivrede, dopisom KLASA: 130-03/13-01/556, URBROJ: 525-06/0870-13-3 od 11. prosinca 2013.g., potpisanim po ministru poljoprivrede, Tihomiru Jakovini, uputilo Glavnoj skupštini društva REGIONALNA VELETRŽNICA SPLIT d.d., na temelju članka 282. stavka 1. Zakona o trgovačkim društvima, u ime dioničara Republike Hrvatske, Ministarstva poljoprivrede, protuprijedlog postojećem prijedlogu odluka pod točkom 12. i 13. objavljenog Dnevnog reda Glavne skupštine društva.

Ovim Protuprijedlogom predlaže se da Glavna skupština pod točkom 12. Dnevnog reda donese odluku: Opozivaju se članovi Nadzornog odbora, koje je imenovao Grad Split i Republika Hrvatska, Ministarstvo poljoprivrede i to Joso Šimundža, Siniša Rudelj i Mirko Ruščić, a da pod točkom 13. Dnevnog reda donese odluku: Za članove Nadzornog odbora, koje imenuje Grad Split i Republika Hrvatska, Ministarstvo poljoprivrede, biraju se Miroslav Granić, Hrvoje Kolić i Zrinka Starešinić.

U obrazloženju protuprijedloga naznačeno je da je Republika Hrvatska (Ministarstvo poljoprivrede), kao dioničar, imatelj 27,35 % temeljnog kapitala društva REGIONALNA VELETRŽNICA SPLIT d.d.

Uvidom u Zapisnik broj OU:67/13 sa redovite Glavne skupštine REGIONALNA VELETRŽNICA SPLIT d.d., održane 20. prosinca 2013.g., utvrđeno je da istim zapisnikom konstatirno da istom prisustvuje dioničar Grad Split, čijih je 118.835 dionica u tom trenutku predstavljalo 53,76 % udjela u temeljnom kapitalu, kao i dioničar Republika Hrvatska (Ministarstvo poljoprivrede), čijih je 60.460 dionica u tom trenutku predstavljalo 27,35 % udjela u temeljnom kapitalu.

Pod točkom 1. Dnevnog reda utvrđeno je da je na Glavnoj skupštini dioničar Grad Split zastupan po punomoćniku Dragi Davidoviću, na temelju specijalne punomoći dane od strane gradonačelnika Grada Splita, a da je dioničar Ministarstvo poljoprivrede zastupano po punomoćniku Snježani Španjol na temelju Odluke Vlade Republike Hrvatske.

Pod točkom 12. Dnevnog reda Glavna skupština je jednoglasno sa 179.295 glasova, što čini 81,11 % svih glasova dioničara donijelo Odluku koja glasi: Opozivaju se članovi Nadzornog odbora, koje je imenovao Grad Split i Republika Hrvatska, Ministarstvo poljoprivrede i to Joso Šimundža, Siniša Rudelj i Mirko Ruščić.

Pod točkom 13. Dnevnog reda Glavna skupština je jednoglasno sa 179.295 glasova, što čini 81,11 % svih glasova dioničara donijelo Odluku koja glasi: Za članove Nadzornog odbora, koje imenuje Grad Split i Republika Hrvatska, Ministarstvo poljoprivrede, biraju se Miroslav Granić, Hrvoje Kolić i Zrinka Starešinić.

Grad Split očitovao se, na traženje Povjerenstva, dopisom KLASA: 363-02/13-01/00038, URBROJ: 2181/01-09/01-16-25 od 27. rujna 2016.g. uz prateću dokumentaciju.

U dopisu se navodi da je Ivo Baldasar izabran na dužnost gradonačelnika Grada Splita u lipnju 2013.g. te da je time postao i zakonski zastupnik u skupštini trgovačkih društava u vlasništvu ili suvlasništvu Grada Splita, pa da je, shodno tome, u prosincu 2013.g. bi predstavnik Grada Splita i u Glavnoj skupštini trgovačkog društva REGIONALNA VELETRŽNICA SPLIT d.d. Pojašnjava se da, stoga, dužnosnikovo članstvo u skupštini ovih trgovačkih društava proizlazi iz obnašanja dužnosti gradonačelnika.

U dopisu se ukazuje da je gradonačelnik Grada Splita uputio prijedlog Glavnoj skupštini društva REGIONALNA VELETRŽNICA SPLIT d.d. za opoziv starih i imenovanje novih članova Nadzornog odbora svojim dopisom od 25. studenog 2013.g. na temelju članka 48. stavka 1. točke 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13.), za koji se u dopisu navodi da ovlast za imenovanje i razrješenje predstavnika jedinica u trgovačkim društvima u ime jedinice daje izvršnom tijelu, u ovom slučaju gradonačelniku Grada Splita.

Ministarstvo poljoprivrede očitovalo se, na traženje Povjerenstva, dopisom KLASA: 023-01/16-01/199, URBROJ: 525-06/0870-16-2 od 23. rujna 2016.g., vezano za predmetni protuprijedlog Dnevnog reda Glavne skupštine društva REGIONALNA VELETRŽNICA SPLIT d.d.

U dopisu se navodi da je Vlada Republike Hrvatske svojom Odlukom od 20. lipnja 2012.g. opunomoćila tadašnjeg ministra poljoprivrede Tihomira Jakovinu da zastupa Republiku Hrvatsku kao dioničara u skupštini društva REGIONALNA VELETRŽNICA SPLIT d.d.

Nadalje, navodi se da je tadašnja Agencija za upravljanje državnom imovinom (AUDIO), u čijem je djelokrugu rada bilo upravljanje dionicama/udjelima u trgovačkim društvima koja nisu od strateškog odnosno posebnog interesa, poslala Ministarstvu poljoprivrede 11. prosinca 2013.g. e-mail naslovljen na tadašnjeg pomoćnika ministra u privitku kojeg je dostavljen nacrt protuprijedloga dnevnog reda Glavne skupštine društva REGIONALNA VELETRŽNICA SPLIT d.d., a koji je sastavljen na zahtjev Ministarstva poljoprivrede.

Navodi se da je sukladno navedenom nacrtu protuprijedloga izrađen predmetni dopis Ministarstva poljoprivrede KLASA: 130-03/13-01/556, URBROJ: 525-06/0870-13-3 od 11. prosinca 2013.g., koji je potpisao tadašnji ministar poljoprivrede Tihomir Jakovina, koji je i upućen društvu REGIONALNA VELETRŽNICA SPLIT d.d. radi objave.

U dopisu se navodi da u dokumentaciji kojom raspolaže Ministarstvo poljoprivrede ne postoji prijedlog Vlade Republike Hrvatske za imenovanjem predmetnih članova Nadzornog odbora društva REGIONALNA VELETRŽNICA SPLIT d.d., niti dokumentacija upućuje da bi takav prijedlog bio donesen.

Uvidom u dostavljenu preslikuOdluke o određivanju opunomoćenika Republike Hrvatske u skupštinama veletržničkih trgovačkih društava, KLASA: 330-02/12-01/04, URBROJ: 5030125/1-12-1 od 20. lipnja 2012.g., utvrđeno je da je istom Odlukom Vlada Republike Hrvatske, s danom donošenja odluke, opunomoćila Tihomira Jakovinu, ministra poljoprivrede, ili u njegovoj odsutnosti Snježanu Španjol, zamjenicu ministra poljoprivrede, da zastupaju Republiku Hrvatsku kao dioničara u skupštinama trgovačkih društava Regionalna veletržnica Rijeka-Matulji d.d., Regionalna veletržnica Osijek d.d., Regionalna veletržnica Split d.d., Regionalna veletržnica Benkovac d.d. i Veletržnica Opuzen d.o.o.

U prilogu dopisa Ministarstva poljoprivrede dostavljen je ispis navedenog e-maila od 11. prosinca 2013.g., upućenog od strane Jadranke Čengija Šarić dužnosniku Luki Živanoviću, tadašnjem pomoćniku ministra poljoprivrede, s naslovom „skupština Regionalna veletržnica Split“ te privitkom „RV SPLIT - protuprijedlog.doc“

U e-mailu pošiljateljica navodi da je, s obzirom da je u SKDD-u još uvijek Ministarstvo poljoprivrede upisano kao dioničar, mišljenja da je jedino Ministarstvo poljoprivrede legitimirano prijaviti sudjelovanje na skupštini te da stoga ministar treba biti podnositelj i potpisnik protuprijedloga i eventualne punomoći za zastupanje na skupštini, sve dok se u SKDD-u ne izvrši preknjižba dionica na RH/CERP. Pojašnjava se da je tome tako s obzirom da prema pozivu pravo sudjelovanja na skupštini i korištenje pravom glasa imaju dioničari koji su upisani u knjizi dionica na dan objave poziva te su prijavili svoje sudjelovanje na skupštini, kao i s obzirom da CERP nije upisan kao zastupnik dionica u navedenom društvu, pa nije legitimiran nastupati u ime Republike Hrvatske niti Ministarstva poljoprivrede.

Vlada Republike Hrvatske očitovala se, na traženje Povjerenstva, dopisom KLASA: 022-03/16-25/15, URBROJ: 5030115/1-16-02 od 30. kolovoza 2016.g. da Vlada Republike Hrvatske nije dala Tihomiru Jakovini, dok je obnašao dužnost ministra poljoprivrede, posebno ovlaštenje za podnošenje prijedloga Glavnoj skupštini društva REGIONALNA VELETRŽNICA SPLIT d.d. za opoziv dotadašnjih i imenovanje novih članova Nadzornog odbora toga trgovačkog društva.

Izvršen je uvid u povijesni izvadak iz sudskog registra za trgovačko društvo REGIONALNA VELETRŽNICA SPLIT d.d. te je utvrđeno da je u sudskom registru, temeljem rješenja Trgovačkog suda u Splitu posl.br. Tt-14/201-3 od 30. siječnja 2014.g. provedena Odluka Glavne skupštine društva od 20. prosinca 2013.g., na temelju koje su brisani članovi Nadzornog odbora Joso Šimundža, Siniša Rudelj i Mirko Ruščić, a kao novi članovi Nadzornog odbora upisani Miroslav Granić, Hrvoje Kolić i Zrinka Starešinić.

Napominje se da su, u vrijeme kad je podnesen predmetni prijedlog od 25. studenog 2013.g. od strane dužnosnika Ive Baldasara na snazi bile odredbe Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13.). Člankom 35. stavkom 1. točkom 5. toga Zakona bilo je propisano da predstavničko tijelo jedinice lokalne odnosno područne (regionalne) samouprave osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za jedinicu lokalne, odnosno područne (regionalne) samouprave.

Člankom 48. stavka 1. točke 6. toga Zakona bilo je propisano da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. ovoga Zakona, osim ako posebnim zakonom nije drugačije određeno,

Nadalje, u vrijeme kad je podnesen predmetni protuprijedlog od 11. prosinca 2013.g. od strane dužnosnika Tihomira Jakovine, na snazi su bile i odredbe Zakonom o upravljanju i raspolaganju imovinom u vlasništvu Republike Hrvatske („Narodne novine“ broj 94/13., na snazi od 30. srpnja 2013.g.).Odredbama toga Zakona različito je uređena nadležnost i procedura imenovanja članova nadzornih odbora i uprava u onim trgovačkim društvima koja su proglašena od strateškog ili posebnog interesa za Republiku Hrvatsku te u onim trgovačkim društvima koja nisu u navedenoj kategoriji.

Isto tako, na temelju odredbi ovog Zakona, AUDIO je već prestala s postojanjem (sukladno članku 80. stavku 1. toga Zakona prestala je s postojanjem 30. rujna 2013.g.). te je, kao njezin pravni slijednik osnivan i ustrojen Centra za restrukturiranje i prodaju (u daljnjem tekstu: CERP, počeo s radom 30. rujna 2013.g.). U tom pogledu, očita je omaška u dopisu Ministarstva poljoprivrede u kojem se navodi da je predmetni e-mail od 11. prosinca 2013.g., upućenog od strane Jadranke Čengija Šarić, bio upućen od AUDIO, već je jasno i iz teksta e-maila da se već radilo o CERP-u.

U vrijeme kad je podnesen predmetni protuprijedlog za imenovanje članova Nadzornog odbora, tada važećom Odlukom Vlade Republike Hrvatske o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“ broj 120/13.) (a niti kasnijim izmjenama i dopunama ove odluke), trgovačko društvo, REGIONALNA VELETRŽNICA SPLIT d.d. nije bilo utvrđeno trgovačkim društvom od strateškog ili posebnog interesa za Republiku Hrvatsku.

S tim u vezi, člankom 28. stavkom 1. Zakona o upravljanju i raspolaganju imovinom u vlasništvu Republike Hrvatske bilo je i tada propisano da CERP upravlja, kao zakonski zastupnik na temelju ovoga Zakona, dionicama i poslovnim udjelima u trgovačkim društvima čiji je imatelj Republika Hrvatska, a koja nisu utvrđena kao društva od strateškog i posebnog interesa za Republiku Hrvatsku.

Stavkom 6. toga članka Zakona o upravljanju bilo je propisano da CERP, na prijedlog resornog ministarstva, imenuje članove nadzornih odbora u trgovačkim društvima i drugim pravnim osobama koje nisu proglašene od strateškog i posebnog interesa za Republiku Hrvatsku.

Člankom 32. stavkom 1. podstavkom 9. Zakona o upravljanju i raspolaganju imovinom u vlasništvu Republike Hrvatske bilo je propisano da Upravno vijeće CERP-a, na inicijativu resornog ministarstva predlaže skupštinama trgovačkih društava članove nadzornih odbora i uprava u trgovačkim društvima i drugim pravnim osobama koje nisu proglašene od strateškog i posebnog interesa za Republiku Hrvatsku.

Povjerenstvo je na temelju poznatih okolnosti predmetnog slučaja došlo do zaključka da u vrijeme kad su dužnosnici Ivo Baldasar i Tihomir Jakovina donosili predmetne akte kojima su predlagali imenovanje članova Nadzornog odbora trgovačkog društva REGIONALNA VELETRŽNICA SPLIT d.d., odredbe članka 15. stavka 1. i 2. ZSSI-a nisu bile stavljene van snage i primjene na temelju gore citiranih odredbi drugih zakona.

Nije sporno da odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15., dalje u tekstu: ZTD) propisuju postupak donošenja odluka skupština trgovačkih društava, pa tako i odluka o imenovanjima članova tijela trgovačkih društava te da prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda.

No, specifične procedure koje prethode odlukama skupština o imenovanju članova nadzornih odbora i uprava trgovačkih društava u kojima Republika Hrvatska ima udjele u vlasništvu, a koje su propisane drugim zakonima također je potrebno primjenjivati.

Pritom Povjerenstvo nije nadležno niti je u ovom postupku svojom meritornom odlukom utvrđivalo jesu li prilikom donošenja predmetnog prijedloga odnosno protuprijedloga od strane dužnosnika, upućenih Glavnoj skupštini predmetnog trgovačkog društva, pravilno primijenjene odredbe Zakona o upravljanju i raspolaganju imovinom u vlasništvu Republike Hrvatske ili Zakona o lokalnoj i područnoj (regionalnoj) samoupravi. Isto tako Povjerenstvo nije nadležno niti je utvrđivalo je li predmetna odluka Glavne skupštine društva donesena sukladno odredbama ZTD-a (ovo utvrđuje odjel sudskog registra nadležnog trgovačkog suda prilikom upisa).

Međutim, Povjerenstvo je kao jedino tijelo nadležno za primjenu ZSSI-a, ujedno nadležno i tumačiti značenje i doseg odredbi toga Zakona.

Pritom Povjerenstvo uzima u obzir da, vezano za citirane odredbe Zakona o upravljanju i raspolaganju imovinom u vlasništvu Republike Hrvatske ili Zakona o lokalnoj i područnoj (regionalnoj) samoupravi, zakonodavac nije niti u vrijeme predmetnih događaja, pa niti do danas, našao potrebnim brisati odredbe članka 15. stavka 1. i 2. ZSSI-a.

Povjerenstvo pritom ima u vidu obrazloženje Konačnog prijedloga Zakona o izmjenama i dopunama Zakona o sprječavanju sukoba interesa, od siječnja 2012., kojim je brisan dio odredbe članka 15. o provedbi postupka javnog natječaja, a u ostalom dijelu je odredba ostala nepromijenjena, a u kojem se među ostalim navodi: „S ciljem zaštite interesa Republike Hrvatske i jedinica lokalne i područne (regionalne) samouprave u upravljanju trgovačkim društvima u kojima jedinice lokalne i područne (regionalne) samouprave imaju dionice ili udjele u vlasništvu (kapitalu društva), neophodno je da Vlada Republike Hrvatske može u svakom trenutku predlagati članove upravnih tijela i nadzornih odbora na temelju stručnosti i odgovornosti kandidata, a bez provođenja postupka javnog natječaja koji iziskuje dulji protek vremena, a istovremeno ne jamči sposobnost upravljanja tim tijelima.

Ujedno se osigurava učinkovitija zaštita prava vlasništva Republike Hrvatske u onim trgovačkim društvima u kojima ima dionice ili udjele, a što se može postići jedino na način da se Vlada Republike Hrvatske u ime Republike Hrvatske, u odnosu na ta trgovačka društva, ponaša kao dobar domaćin, odnosno gospodarstvenik, te da učinkovitije provodi određene strateške odluke. Isto se odnosi i na trgovačka društva u kojima jedinice lokalne, odnosno područne (regionalne) samouprave imaju dionice ili udjele u vlasništvu (kapitalu društva). Stoga je ovim Izmjenama i dopunama Zakona brisan samo dio odredbe članka 15. stavka 2. o obvezi prethodne provedbe javnog natječaja, te se propisuje da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice.“

Stoga, Povjerenstvo zaključuje da nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele, jedinicu zastupa čelnik izvršne vlasti, kao zakonski zastupnik jedinice ili osoba koju on opunomoći, pa u tom smislu je čelnik izvršne vlasti jedinice apsolutno samostalan u imenovanju osobe u skupštine ovih trgovačkih društava u smislu članka 48. stavka 1. točke 6. Zakona o lokalnoj i područnoj (regionalnoj) samoupravi (dakle može imenovati sebe ili drugu osobu).

Povjerenstvo ujedno zaključuje da nije sporno da je čelnik izvršne vlasti jedinice ovlašten na skupštinama ovih trgovačkih društava glasovati (ili dati uputu opunomoćeniku o glasovanju) za imenovanje članova nadzornog odbora i uprave, ali s tom razlikom da bi njegovu glasovanju na skupštini trebao prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Isto tako, Povjerenstvo zaključuje da nije sporno da u skupštinama trgovačkih društava u kojima Republika Hrvatska ima udjele u vlasništvu, Republiku Hrvatsku zastupa osoba koju ovlasti odnosno opunomoći Vlada Republike Hrvatske. Ova ovlast ili punomoć daje formalno glasačko pravo na skupštini društva prilikom glasovanja o imenovanju nadzornog odbora i uprave. Tim odlukama Vlade Republike Hrvatske nije opunomoćenom dužnosniku dana ovlast da samostalno donosi pojedine meritorne odluke iz nadležnosti skupštine za koje je zakonom propisano da ih donosi na temelju prijedloga Vlade Republike Hrvatske, među kojima su upravo i odluke o imenovanju članova nadzornih odbora i trgovačkih društava u kojima Republika Hrvatska ima udjele. U tom smislu je i očitovanje iz dopisa Vlade Republike Hrvatske Povjerenstvu od 23. rujna 2016.g. da u konkretnom slučaju takvo posebno ovlaštenje, koje bi zamijenilo prijedlog Vlade Republike Hrvatske, nije bilo dano dužnosniku Tihomiru Jakovini.

Stoga opunomoćeni dužnosnici moraju voditi računa da je potrebno da glasovanju o imenovanju članova ovih tijela trgovačkih društva prethodi prijedlog istih članova od strane Vlade Republike Hrvatske, kako bi se poštovala odredba članka 15. stavka 1. ZSSI-a.

Povjerenstvo je nadležno ocjenjivati i utvrđivati jesu li dužnosnici u poslovima obnašanja dužnosti i poslovima vezanim uz obnašanje dužnosti postupali u skladu s odredbama ZSSI-a. Imajući u vidu da su sukladno članku 5. stavku 2. ZSSI-a dužnosnici osobno odgovorni za svoje djelovanje u obnašanju javnih dužnosti, Povjerenstvo smatra da dužnosnici, koji vezano za obnašanje svoje dužnosti, obavljaju i funkciju predstavnika javne vlasti u skupštini trgovačkog društva (bilo da predstavlja državu, bilo da predstavlja jedinicu lokalne ili područne (regionalne) samouprave koja ima udjele u vlasništvu društva), moraju voditi brigu i o poštivanju odredbi članka 15. ZSSI-a.

Stoga ukoliko dužnosnici samostalno podnose prijedlog skupštini trgovačkog društva o imenovanju članova nadzornog odbora ili uprave, bez da postoji prethodni prijedlog Vlade Republike Hrvatske odnosno nadležnog predstavničkog tijela jedinice lokalne ili područne (regionalne) samouprave ili umjesto toga prijedloga, tada dužnosnici mogu biti odgovorni za povredu odredbe članka 15. ZSSI-a.

Vezano za navod u očitovanju dužnosnika Ive Baldasara da se nije nalazio u sukobu interesa, Povjerenstvo napominje da odredbe članka 15. ZSSI-a propisuju objektivnu i formalnu obvezu. Stoga, utvrđenje da je određeni dužnosnik propustio u obnašanju dužnosti poštivati odredbe članka 15. ZSSI-a ne obuhvaća potrebu utvrđenja da je dužnosnik pritom imao namjeru pogodovati povezanoj osobi odnosno da bi zloupotrijebio prava iz obnašanja dužnosti ili da bi bio u sukobu interesa u smislu članka 2. ZSSI-a odnosno da bi privatni interes pretpostavio javnom odnosno da bi privatni interes utjecao na njegovu nepristranost. Kada bi takve okolnosti bile utvrđene u konkretnom slučaju, radilo bi se o povredi drugih odredbi ZSSI-a.

Povjerenstvo je već prilikom donošenja Odluke o pokretanju postupka razmotrilo ukazuju li navodi iz prijave te prikupljeni podaci i dokumentacija na moguću povredu drugih odredbi ZSSI-a odnosno na sukob interesa ili povredu načela obnašanja dužnosti od strane dužnosnika Ive Baldasara i Tihomira Jakovine, vezano za donošenje predmetnih prijedloga opoziva i imenovanja članova Nadzornog odbora trgovačkog društva REGIONALNA VELETRŽNICA SPLIT d.d. Povjerenstvo je utvrdilo da iz Povjerenstvu poznatih okolnosti ne proizlazi da bi s imenovanim članovima Nadzornog odbora dužnosnici Ivo Baldasar i Tihomir Jakovina bili na bilo koji način osobno interesno povezani, pa se ne može zaključiti da su navedeni dužnosnici donošenjem predmetnih akata postupali u cilju ostvarenja nekog svog privatnog interesa koji je u suprotnosti s javnim ili u cilju ostvarivanja privatnog interesa povezane osobe.

Stoga Povjerenstvo na temelju prikupljene dokumentacije i poznatih okolnosti nije utvrdilo da bi dužnosnici Ivo Baldasar i Tihomir Jakovina predmetnim prijedlogom odnosno protuprijedlogom opoziva i imenovanja članova Nadzornog odbora trgovačkog društva REGIONALNA VELETRŽNICA SPLIT d.d. počinili moguću povredu drugih odredbi ZSSI-a osim članka 15. toga Zakona, odnosno da bi se pritom nalazili u sukobu interesa.

U odnosu na navod iz očitovanja dužnosnika Ive Baldasara da je potvrdu zakonitosti svojeg postupanja dobio od pravne službe Grada Splita, iz očitovanja proizlazi da je dobio uputu u pogledu odredbi Zakona o trgovačkim društvima i Zakona o lokalnoj i područnoj (regionalnoj) samoupravi, što i nije predmet nadležnosti Povjerenstva u ovom postupku.

Međutim, dužnosnik je sukladno članku 5. stavku 2. ZSSI-a, osobno odgovoran za svoje postupanje protivno odredbama ZSSI-a odnosno ne može otkloniti svoju odgovornost navodom da je eventualno dobio krivu uputu od pravnih službi tijela u kojem obnaša dužnost. Takva okolnost može imati utjecaja na ocjenu težine povrede u slučajevima kada Povjerenstvo odlučuje o vrsti i visini sankcije, ali ne na samu činjenicu postojanja povrede ZSSI-a odnosno protupravnosti postupanja dužnosnika.

Slijedom svega navedenog, iz prikupljenih podataka i dokumentacije Povjerenstvo je utvrdilo da je donošenjem Zahtjeva od 25. studenog 2013.g. za dopunom Dnevnog reda Glavnoj Skupštini trgovačkog društva REGIONALNA VELETRŽNICA SPLIT d.d., u kojem je Grad Split dioničar, u dijelu Zahtjeva kojim se predlaže izbor dvojice novih članova Nadzornog odbora te upućivanjem toga prijedloga Glavnoj skupštini istog trgovačkog društva, a bez da je prijedlog članova Nadzornog odbora upućen od strane Gradskog vijeća Grada Splita Skupštini navedenog trgovačkog društva, dužnosnik Ivo Baldasar, gradonačelnik Grada Splita do 7. travnja 2017.g., počinio povredu članka 15. stavka 2. ZSSI-a.

Stoga je odlučeno kao u točki I. izreke ove odluke.

Nadalje, Povjerenstvo je utvrdilo da je donošenjem protuprijedloga Ministarstva poljoprivrede od 11. prosinca 2013.g. za dopunom Dnevnog reda Glavnoj Skupštini trgovačkog društva REGIONALNA VELETRŽNICA SPLIT d.d., u kojem je Republika Hrvatska dioničar, u dijelu protuprijedloga kojim se predlaže izbor trojice novih članova Nadzornog odbora te upućivanjem toga prijedloga Glavnoj skupštini istog trgovačkog društva, a bez da je prijedlog članova Nadzornog odbora upućen od strane Vlade Republike Hrvatske Skupštini navedenog trgovačkog društva, dužnosnik Tihomir Jakovina, ministar poljoprivrede od 23. prosinca 2011.g. do 22. siječnja 2016.g., počinio povredu članka 15. stavka 1. ZSSI-a.

Stoga je odlučeno kao u točki II. izreke ove odluke.

Povjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 15. ZSSI-a te stoga Povjerenstvo nije niti razmatralo niti odlučivalo o sankciji za utvrđenu povrede ZSSI-a, počinjene od strane dužnosnika Ive Baldasara i Tihomira Jakovine.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivo Baldasar, osobnom dostavom
2. Dužnosnik Tihomir Jakovina, osobnom dostavom
3. Na znanje podnositelju prijave, elektroničkom poštom
4. Objava na internetskoj stranici Povjerenstva
5. Pismohrana